**Informacija potencijalnim aplikantima s područja Grada Tuzla**

**o Javnom pozivu Federalnog ministarstva okoliša i turizma**

Služba za ekonomski razvoj i društvene djelatnosti Grada Tuzla obavještava pravna i fizička lica, udruženja kao i sve druge zainteresovane osobe s područja Grada Tuzla da je Federalno ministarstvo okoliša i turizma objavilo Javni poziv za prikupljanje projekata i odabir korisnika za raspodjelu sredstava iz „Akcijskog plana Strategije turizma Federacije BiH – Transfer za razvoj turizma“ iz Budžeta FBiH za 2016. godinu.

Sredstva u iznosu od 1.900.000 KM su raspoređena po sljedećim programima:

1. Sufinansiranje projekata izgradnje novih, proširenje, obnova i unapređenje turističko-ugostiteljskih kapaciteta i infrastrukture, u ukupnom iznosu od 400.000,00 KM.
2. Sufinansiranje Programa razvoja planinskog, ruralnog i eko-turizma (za započete i nove aktivnosti u planinsko-ruralnim područjima, u cilju uređenja i unapređenja turističke ponude, produžetka turističke sezone i privlačenja novih domaćih i stranih turista), u iznosu od 300.000,00 KM.
3. Sufinansiranje Programa razvoja sportsko-avanturističkog turizma (biciklizam, rafting, adrenalinski sportovi, lov, ribolov i sl.) u cilju obogaćenja i unapređenja turističke ponude i privlačenja kako domaćih, tako i regionalnih i stranih turista, u ukupnom iznosu od 300.000,00 KM.
4. Sufinansiranje Programa podrške „zelenoj liniji” u okviru projekta *Via Dinarica* (UNDP i USAID), za korisnike koji su se registrirali kod UNDP-a za projekt isključivo za područje Federacije BiH, u ukupnom iznosu od 200.000,00 KM.
5. Sufinasiranje Programa podrške promociji turističkih potencijala (sajmovi, manifestacije, kongresi, festivali, itd.), koji imaju međunarodni značaj i organizuju se na području Federacije BiH, a promoviraju turističku destinaciju, raspoložive resurse, tradiciju i kulturu naroda i običaja u Federaciji BiH, kao i sa kojima se unapređuje tržišna ili druga konkurentnost BiH turizma i ugostiteljstva, u ukupnom iznosu od 200.000,00 KM.
6. Sufinansiranje Programa podrške promociji turističkih potencijala kroz izradu promotivnih materijala u elektronskom i printanom obliku na službenim jezicima Bosne i Hercegovine, engleskom jeziku i po mogućnosti još jednom stranom jeziku (web portala, aplikacija i video zapisa/spotova, brošura, stručne literature, itd.), koji doprinose boljoj informiranosti turista o raspoloživim resursima i kapacitetima Bosne i Hercegovine, kao i širenju informacija o turističkim destinacijama i ponudi, u ukupnom iznosu od 200.000,00 KM
7. Sufinasiranje Programa podrške putničkim agencijama koje rade na dovođenju turista u BiH – INCOMING i vrše promociju raspoloživih resursa i turističkih destinacija na području Federacije BiH, u ukupnom iznosu od 150.000KM.

Sufinansiranje Programa podrške idejnih rješenja i izrade originalnih turističkih suvenira u svrhu jačanja turističke ponude (etno-suvenir vezan za tradicijsku, ruralnu, kulturnu baštinu; suveniri koji provišu domaće gastronomske brendove i organske proizvode; eko - suveniri kao eterična ulja i sapuni, itd.), koji bi se koristili na domaćim i međunarodnim sajmovima i u prodaji, u ukupnom iznosu od 150.000,00 KM.

Za sredstva mogu konkurisati pravna i fizička lica registrovana z turističku i ugostiteljsku djelatnost kao i nevladine organizacije, udruženja i pojedinci/iznajmljivači sa područja Federacije BiH.

Javni poziv kao i obrasci neophodni za prijavu objavljeni su na web stranici Federalnog ministarstva okoliša i turizma [**www.fmoit.gov.ba**](http://www.fmoit.gov.ba)

Svim potencijalnim aplikantima za navedena sredstva preporučujemo da se prije predaje prijave na javni poziv sa svojim biznis planom obrate Ministarstvu trgovine, turizma i saobraćaja TK kako bi za isti dobili odgovarajuću preporuku o usklađenosti projekta sa turističkom politikom Tuzlanskog kantona a što bi trebalo predstavljati dodatnu pogodnost prilikom vrednovanja i odabira projekata.

Krajnji rok za predaju projekata je 10.10.2016. godine.

S poštovanjem,

GRAD TUZLA

Služba za ekonomski razvoj i društvene djelatnosti